Príloha č. 8 súťažných podkladov

**Odôvodnenie nerozdelenia predmetu zákazky na časti**

podľa § 28 ods. 2 zákona

Názov predmetu zákazky: **Automatizovaný systém hraničnej kontroly (ABC brány)**

Predmetom zákazky „Automatizovaný systém hraničnej kontroly (ABC brány)“ je dodanie tovarov a súvisiacich služieb, ktoré umožnia automatizovaný výkon hraničnej kontroly občanov Únie pri prekračovaní vonkajšej hranice Slovenskej republiky v priestoroch príletovej časti Letiska M. R. Štefánika v Bratislave (na vstupe do Slovenskej republiky).

Predmetom je tiež obstaranie autonómneho informačného systému na správu týchto brán, ktorý bude vykonávať autorizáciu používateľov (cez MVSR prostredie), logovanie, riadenie s integráciou na informačné systémy MV SR a aplikačné programové vybavenie, vrátane servisnej zmluvy na celé riešenie.

Tovary a služby, ktoré tvoria súčasť predmetu tejto zákazky, spolu časovo, miestne, vecne a funkčne súvisia. Ich ďalšie vyčlenenie do dvoch, prípadne viacerých verejných obstarávaní, resp. rozdelenie predmetu zákazky na samostatné časti, by prinášalo verejnému obstarávateľovi významné komplikácie. Rozdelením zákazky by sa zvýšili potreby smerom na interné zdroje z hľadiska potreby koordinácie s inými projektmi.

Zároveň sú predmetné tovary a súvisiace služby poskytované rovnakým okruhom potenciálnych uchádzačov, ktorými sú najmä malé a stredné podniky, a to najmä vzhľadom na rozsah zákazky, miesto plnenia a typ zákazníka. Prípadné rozdelenie na časti alebo vyhlásenie viacerých verejných obstarávaní neznamená rozšírenie potenciálneho relevantného trhu.

HW a SW komponenty (tvoriace súčasť predmetu zákazky), predstavujú ucelenú technologickú časť infraštruktúry verejného obstarávateľa s vysokým stupňom vzájomnej integrácie. Pre plnohodnotné využitie HW a SW komponentov je nevyhnutná integrácia na informačné systémy využívané pri hraničnej kontrole, a to iCLK (integrovateľná Centrálna Lustračná Konzola), xSolver (národný inšpekčný systém – PKI) a LDAP alebo AD (autorizácia prístupov cez prostredie MV SR) vrátane dodávky súvisiacich služieb týkajúcich sa implementácie HW a SW komponentov. Bez uvedených položiek (SW komponenty, súvisiace služby) by nemohol byť obstarávaný hardvér správne nastavený, zakomponovaný do existujúcich sietí, nástrojov a infraštruktúry. Rozdelenie verejného obstarávania na samostatné verejné obstarávanie HW a SW komponentov a súvisiacich služieb do osobitných častí predmetu zákaziek alebo do osobitných verejných obstarávaní by neznamenalo rozšírenie relevantného trhu, keďže okruh potenciálnych záujemcov je daný okruhom dodávateľov HW a SW komponentov. Naopak, vyčlenenie jednotlivých položiek z opisu predmetu zákazky by významne sťažilo dodávku, nastavenie, integráciu a implementáciu automatizovaného systému hraničnej kontroly a ohrozilo by nasadenie systému do prevádzky. Takto vymedzené obstaranie tovarov a služieb (bez ďalšieho delenia na samostatné časti) predstavuje zároveň tzv. best practices na relevantnom trhu.

Najmä s ohľadom na miestne, vecné, funkčné aj časové väzby a charakter predmetu zákazky, by bolo rozdelenie predmetu zákazky po technickej stránke nelogické, neúčelné, nehospodárne až objektívne nerealizovateľné.

Nerozdelenie predmetu zákazky na časti je opodstatnené a odôvodnené a nepredstavuje porušenie princípov verejného obstarávania.